Pavlova poslanica Efežanima (Šarić)/Glava 1.
1 Pavao, po volji Božjoj apostol Krista Isusa, svetima, koji su u Efezu, i vjernima u Kristu Isusu. 

2 Milost vam i mir od Boga Oca našega i Gospodina Isusa Krista! 

3 Blagoslovljen Bog i Otac Gospodina našega Isusa Krista, koji nas je blagoslovio svakim blagoslovom duhovnim na nebesima u Kristu. 

4 U njemu nas je izabrao prije Postanja svijeta, da budemo sveti i neokaljani pred njim, 

5 U ljubavi nas je predodredio po Isusu Kristu za svoje sinove po slobodnoj odluci volje svoje, 

6 Da slavimo slavnu milost njegovu, kojom nas je obdario u ljubljenome Sinu svojemu, 

7 U kojemu imamo otkupljenje krvlju njegovom, oproštenje grijeha po bogatstvu milosti njegove, 

8 Koju je obilno udijelio nama u svakoj mudrosti i razboritosti, 

9 Očitovavši nam tajnu volje svoje po svojoj slobodnoj odluci, koju je predodredio u njemu; 

10 Da je izvrši u punini vremena: da sve sjedini u Kristu kao glavi, što je na, nebesima i na zemlji. 

11 U njemu i mi postadosmo baštinici predodređeni po odredbi onoga, koji sve čini po odluci volje svoje, 

12 Da bismo bili na hvalu slave njegove, koji smo se prije uzdali u Krista. 

13 U njemu se i vi, čuvši riječ istine, evanđelje spasenja svojega, i vjerovavši zapečatiste Svetim Duhom obećanja, 

14 Koji je zalog baštine naše za otkupljenje stečevine na hvalu slave njegove. 

15 Zato i ja čuvši za vašu vjeru u Gospodinu Isusu i ljubav k svima svetima, 

16 Ne prestajem zahvaljivati za vas i spominjati se vas u svojim molitvama, 

17 Da Bog Gospodina našega Isusa Krista, Otac slave, dadne vama duha mudrosti i otkrivenja, da ga poznate. 

18 Neka rasvijetli oči srca vašega, da biste znali, koja je nada njegova zvanja, i koje je bogatstvo slave baštine njegove u svetima; 

19 I koja je izobilna veličina sile njegove prema nam koji vjerujemo po djelovanju jake sile njegove, 

20 Koju je učinio u Kristu, kad ga uskrsnu od mrtvih i posadi sebi s desne strane na nebesima, 

21 Nad svako poglavarstvo i vlast, i silu, i gospodstvo, i nad svako ime, što se naziva ne samo na ovome svijetu, nego i u budućemu. 

22 I sve podloži pod noge njegove, i njega dade za glavu nad svom crkvom, 

23 Koja je tijelo njegovo, punina onoga, koji sve ispunjava u svemu. 

Pavlova poslanica Efežanima (Šarić)